TRAGEDI KAPAL SELAM TITAN, SEKALI LAGI ‘TITANIC’ MENGEJUTKAN DUNIA

Seluruh dunia sedang tertumpu kepada tragedi sebuah kapal selam Titan yang meletup sehingga meragut lima nyawa penumpangnya.

Kapal selam ini telah hilang di dasar Lautan Atlantik pada Ahad lalu (18/6/2023) ketika ekspedisi melawat bangkai kapal Titanic yang terletak di kedalaman 3,800 meter.

Ekspedisi ini diurus oleh sebuah syarikat swasta di Washington DC, iaitu OceanGate. Syarikat ini dikatakan sebuah syarikat yang menyediakan perkhidmatan pelancongan bawah laut untuk mencari bangkai Titanic di dasar Lautan Atlantik menggunakan kapal selam.

Syarikat ini diasaskan pada tahun 2009 oleh Stockton Rush yang juga merupakan CEO bagi syarikat ini. Beliau merupakan bekas usahawan berjaya yang berkait dengan industri aeroangkasa dan teknologi.

Syarikat OceanGate telah terlibat dalam beberapa aktiviti penerokaan laut seperti ekspedisi Azores, Bahamas dan Bespoke. Dikatakan bahawa syarikat ini telah menyelesaikan lebih daripada 14 ekspedisi dan 200 menyelam ke kedalaman 4,000 meter di Lautan Atlantik, Pasifik dan Teluk Mexico. Sewaan kapal selam daripada syarikat ini adalah bertujuan untuk komersial, penyelidikan dan ketenteraan.

Kapal selam OceanGate dinamakan Titan dan dikatakan sebuah kapal selam penyelidikan dan tinjauan berkapasiti lima orang penumpang yang biasanya terdiri daripada seorang kapten dan empat anak kapal. Reka bentuknya adalah dibina khas tidak dikelaskan. Badannya diperbuat daripada filamen gentian titanium dan karbon yang berupaya untuk melengkung, dilengkapi dengan empat tujahan elektrik dan menggunakan teknologi satelit Starlink milik Elon Musk. Saiznya mencecah 22 kaki panjang, 9.2 kaki lebar dan 8.3 kaki tinggi. Manakala, beratnya ialah 23,000 paun dan boleh membawa beban sehingga 1,510 paun.

Titan direka dengan keupayaan menyelam ke dasar laut pada kedalaman maksimum 4,000 meter dan menyimpan bekalan oksigen selama 96 jam. Kapal selam ini dilengkapi sistem Pemantauan Kesihatan Badan Hull Masa Nyata (RTM) untuk pengesanan awal oleh kapten tentang situasi di lautan, seterusnya mengawal turun dan naik kapal dengan selamat.

Bagi mengemudi kapal selam ini, kapten menggunakan alat kawalan permainan video yang telah diubah suai, bersama komputer skrin sentuh khas untuk menyesuaikan lampu, udara, mengukur kedalaman dan alat berkomunikasi.

Penyesuaian-penyesuaian pada Titan ini telah dilihat mencukupi untuk mengupayakan kapal selam ini meneroka lautan dalam, mencipta memori mahal bersama bangkai kapal Titanic yang berpuluh tahun lamanya bersemadi di dasar lautan, menjadi kisah paling ikonik dalam sejarah maritim dunia.

Sekali lagi, ‘Titanic’ mengejutkan dunia dengan kisahnya.

Ekspedisi ke bangkai Titanic bukanlah baru dilaksanakan pada tahun ini oleh syarikat OceanGate. Hakikatnya ekspedisi ini telah bermula sejak tahun 2021, dan sudah ada beberapa lawatan sebelum ini yang berjaya dilaksanakan. Terdapat sumber yang melaporkan perkongsian pengalaman oleh penumpang-penumpang ini.

Agak menakutkan apabila membaca kisah perjalanan mereka. Biarpun mereka tiba di lokasi bangkai Titanic, cabaran mengerikan perlu ditempuhi sehinggakan mereka memanggil pelancongan mereka itu sebagai misi bunuh diri. Lebih mengejutkan apabila mereka mendedahkan bahawa sebelum mereka menjalani ekspedisi tersebut, mereka perlu menandatangani sijil kematian terlebih dahulu.

“Ini adalah misi bunuh diri.” – Arthur Loibl (Ekspedisi 2021).

Antara keadaan-keadaan yang mengerikan perlu ditempuhi adalah terputusnya komunikasi dengan kapal pengangkut di permukaan laut sepanjang masa dan berisiko mati di bawah permukaan gelap, serta terputusnya bekalan elektrik dan masalah keseimbangan lebih lima jam yang mana para penumpang terpaksa duduk bersila dalam ruang yang sempit, tiada tempat duduk dan tiada tandas. Malah, terdapat juga kisah pelanggaran kapal Titan dan Titanic sehingga mengambil masa selama satu jam untuk melepaskan kapal daripada keadaan panik tersebut.

Pada tahun 2022, Alan Estrada yang merupakan seorang YouTuber Mexico menyertai ekspedisi ini dan mendokumentasikan kisah perjalanan ‘mahal’ ini. Beliau menyatakan bahawa semua penumpang mengetahui risiko besar tentang ekspedisi tersebut.

“Kami tahu bahawa kami tidak akan pergi ke taman hiburan.” – Alan Estrada (Ekspedisi 2022).

Pada tahun 2023, lima orang lagi individu yang berani menyertai ekspedisi ini dengan bayaran yang sangat mahal. Mereka ini merupakan golongan jutawan dan orang kenamaan, yang mana salah seorangnya ialah CEO syarikat OceanGate sendiri iaitu Stockton Rush. Manakala, empat orang lagi ialah Hamish Harding yang merupakan jutawan Britain dan penerima tiga anugerah Rekod Dunia Guinness kerana aktiviti penjelajahannya ke angkasa dan lautan terdalam, Shahzada Dawood yang merupakan ahli perniagaan terkemuka di Pakistan, bersama anaknya Suleman Dawood. Akhir sekali, Paul-Henri Nargeolet iaitu seorang penyelam Perancis dan mempunyai pengalaman yang banyak dalam meneroka bangkai Titanic.

Setelah melihat profil mereka ini yang bukan calang-calang orang dan sebahagiannya adalah sangat berpengalaman, tidak hairanlah mereka begitu berani untuk mengalami sendiri ekspedisi ini.

Tetapi, malang tidak berbau. Siapa tahu bahawa ekspedisi ini bakal menjadikan mereka sebahagian daripada sejarah ‘Titanic’.

Apa yang berlaku kepada kapal selam Titan?

Pada 18 Jun 2023 (Ahad), selepas 1 jam 45 minit kapal Titan menyelam, perhubungannya terputus dan langsung tidak dapat dikesan. Pasukan penyelamat menggerakkan usaha pencarian dan meninjau lautan seluas 10,000 batu persegi itu pada 19 Jun 2023 (Isnin) sehinggalah keesokan harinya, tanpa ada tanda kapal selam tersebut akan muncul. Lebih membimbangkan apabila bekalan oksigen di dalam kapal selam tersebut semakin habis.

Kemudian, pada 22 Jun 2023 (Khamis), tentera laut Amerika Syarikat menyatakan pengesanan bunyi letupan pada hari Ahad selepas perhubungan kapal selam Titan terputus.

Penemuan serpihan kapal Titan termasuklah kon ekor yang terletak di kira-kira 488 meter dari bangkai Titanic di perairan Atlantik Utara telah menyimpulkan bahawa kapal selam ini mengalami bencana letupan yang amat dahsyat ataupun disebut sebagai ‘Catastrophic Implosion’.

‘Catastrophic Implosion’ ialah bencana yang merujuk kepada kemusnahan kapal secara tiba-tiba setelah berada di bawah tekanan yang luar biasa dan tidak mampu ditanggung oleh struktur kapal. Keadaan ini dikatakan berlaku dengan cepat dan semuanya akan musnah tanpa sempat disedari oleh para penumpang. Kebarangkalian untuk menemui mayat penumpang juga adalah kecil.

Menurut seorang bekas pegawai kapal selam nuklear AS, Dave Corley, apabila kapal selam mengalami keadaan ini, pergerakannya adalah kira-kira 1,500 mph (2,414 km/j), bersamaan 2,200 kaki (671 m) persaat. Masa untuk kehancuran sepenuhnya adalah kira-kira satu milisaat bersamaan seribu saat. Bagi otak manusia untuk bertindak balas secara semula jadi terhadap rangsangan adalah kira-kira 25 milisaat, manakala tindak balas rasional manusia untuk bertindak mengambil masa dalam 150 milisaat. Ketika ini, udara di dalam mempunyai kepekatan wap hidrokarbon yang agak tinggi, dan ketika badan kapal ditekan, udara menyala secara automatik mengakibatkan letupan dahsyat berlaku serta-merta. Tubuh manusia di dalamnya terbakar sehingga bertukar menjadi habuk dan abu.

Jika dilihat kepada penyesuaian struktur-struktur kapal selam Titan, sepatutnya keadaan ini tidak berlaku kerana pembinaannya dikatakan memang mengikut spesifikasi untuk menahan tekanan di bawah 4,000 meter kedalaman laut. Persoalannya, mengapakah masih terjadi? Persoalan inilah yang membawa kepada beberapa kontroversi dan tersingkapnya beberapa kejadian sebelum bermulanya ekspedisi ini.

Biarpun dikatakan kapal selam Titan sudah berjaya turun ke kedalaman bangkai Titanic beberapa kali sebelum ekspedisi ini sehingga memberikan keyakinan kepada CEO OceanGate yang juga merupakan mangsa bagi kejadian ini untuk meneruskan ekspedisi ini, ternyata tahap keselamatannya telah dipersoalkan oleh beberapa pakar industri dan bekas pekerja syarikat itu sejak tahun 2018 lagi. Ditambah pula kapal selam ini tidak mendapat pengesahan daripada Biro Kapal Amerika atau Kumpulan DNV dari Eropah yang bertindak sebagai pengurus insurans dan risiko bencana bagi kapal selam. Agensi inilah yang menetapkan piawaian keselamatan bagi reka bentuk sesebuah kapal selam bagi hadapi tekanan bawah laut.

Dilaporkan bahawa wakil Persatuan Teknologi Maritik (MTS) pernah menghantar surat, seterusnya mengadakan satu perbincangan yang serius bersama Rush mengenai keselamatan Titan yang melibatkan kecacatan reka bentuk tunggal, ketiadaan sijil yang diiktiraf industri, fabrikasi, dan ujian kapal selam.

Manakala, seorang pekerja OceanGate, David Lochridge pernah menyerahkan laporan kejuruteraan kepada pihak tertinggi syarikat dan mengkritik proses penyelidikan dan pembinaan Titan yang tidak menggunakan bahan sepatutnya, ditambah kekurangan ujian untuk melihat keupayaan struktur tersebut untuk menahan tekanan kuat di laut dalam. Oleh itu, Lochridge tidak membenarkan Titan untuk beroperasi sebelum pengujian dijalankan ke atasnya. Namun, hal ini telah mengakibatkan beliau dipecat oleh OceanGate kerana dituduh menyebarkan maklumat sulit syarikat.

Bukan itu sahaja, Stockton Rush turut dikatakan mengabaikan amaran pakar penyelidikan laut dalam terkemuka, Rob McCallum mengenai ciri-ciri keselamatan kapal selam Titan yang dilihat mengancam nyawa penumpang-penumpangnya, dan diminta untuk berhenti menggunakannya sehinggalah Titan mendapat sijil pengiktirafan daripada badan bebas. Namun begitu, jawapan yang diberikan oleh Rush ialah, beliau letih dengan pemain industri yang cuba menggunakan hujah keselamatan untuk menghentikan inovasi.

Struktur utama badan Titan diperbuat daripada serat karbon dan titanium. Kapal selam untuk menahan tekanan air kebiasaannya dibina daripada logam yang kuat seperti titanium dan dibentuk dalam sfera bagi menyebarkan tekanan besar dan sama di sekitar ruang penumpang. Tetapi, pembinaan badan Titan berbentuk silinder bagi memuatkan lebih ramai orang di dalamnya, dengan menggunakan tiub gentian karbon antara penutup akhir titanium. Yang mana, tiub gentian karbon ini merupakan bahan plastik yang diperkuat dengan serat karbon dan dikatakan mudah hancur apabila dikenakan tekanan luar biasa.

Satu kesimpulan yang dibuat oleh seorang pakar daripada Virginia Tech Center, Profesor Stefano Brizzolara ialah bahannya yang tidak berstrukturkan paduan logam memudahkan Titan meledak dengan dahsyat kerana sifat bahan mempengaruhi keadaan ini.

Berlaku kontroversi baru-baru ini apabila terdapat maklumat yang mengesahkan bahawa kawalan kapal selam ini adalah menggunakan ‘game controller’ berjenama Logitech.

Orang ramai mempersoalkan, bagaimana kapal Titan ini dikawal oleh sebuah alat kawalan permainan video kuno, iaitu Logitech F710 versi tahun 2010?

Persoalannya, salah ke guna ‘game controller’?

Menurut satu artikel, sebenarnya dalam dunia maritim bagi pengkendalian kapal selam dalam kedalaman yang dalam, adalah tidak pelik alat kawalan ini digunakan. Malah, keadaan ini menjadi perkara biasa bagi anggota tentera untuk menggunakan alat kawalan Xbox yang diubah suai untuk mengawal daripada kereta kebal ke kapal selam. Hal ini kerana alat kawalan permainan adalah lebih selesa dan ergonomik di tangan, serta mempunyai fungsi yang mencukupi dan fleksibel untuk penggunaan yang berbeza mengikut situasi. Sebelum ini juga, syarikat milik Elon Musk pernah memuat naik video di twitter yang menunjukkan seorang pekerja mengawal peralatan gerudi besar-besaran menggunakan alat kawalan Xbox One.

Dalam satu artikel lain, dilaporkan tentang seorang saintis, Peter Girguis yang menyatakan bahawa, lagi dalam sesebuah kapal pergi, lagi ringkas perkakas yang digunakan adalah lebih baik. Menurutnya, kapal selam yang digunakan oleh Jepun, China dan Perancis juga menggunakan komponen yang mudah untuk mengawal dan memastikan aspek keselamatan penumpang.

Walau bagaimanapun, kes-kes ini masih tidak kuat untuk menyokong penggunaan Logitech F710, sebuah aksesori yang hanya berharga RM160 di Shopee dan edisinya keluar sudah lama untuk digunakan bersama Windows 7 dahulu. Malah, terdapat juga ulasan-ulasan negatif berkenaan model ini di Amazon yang mendakwa bahawa sambungannya sering terputus dan butang-butang analognya gagal digunakan sejurus pembelian oleh pengguna.

Kita nantikan hasil lanjutan siasatan pihak berkuasa di sana ya.

Setelah meneliti semula kisah-kisah sebelum dan kebarangkalian punca peristiwa ini berlaku, sesungguhnya manusia itu perlu sedar bahawa tidak semestinya ilmu yang ada pada diri kita ini sudah mencukupi untuk dijadikan hujah dalam membenarkan sesuatu perkara. Pandangan pakar dan orang sekeliling perlu ditimbang tara dalam memutuskan tindakan terutamanya hal yang melibatkan nyawa dan ekspedisi berbahaya seperti ini.

Oleh itu, kisah ini perlu dijadikan ibrah kepada kita yang masih hidup untuk jalani kehidupan ini tanpa rasa bongkak dan meletakkan kekuasaan Allah Yang Maha Besar mengatasi segalanya. Manusia hanyalah meminjam kudrat daripada-Nya dan setiap yang berlaku atas keizinan-Nya. Adapun punca dan faktor sekeliling hanyalah sebab-musabab dan perlu dimuhasabah oleh kita semua.

Apa-apapun, kita mendoakan agar keluarga-keluarga mangsa diberikan kekuatan dan ketabahan untuk menghadapi berita ini, seterusnya siasatan-siasatan lanjutan dapat dilaksanakan dengan sebaiknya.

Sesungguhnya sepertimana Buya Hamka pernah menyebut bahawa, “Tiada ‘seandainya’ di dunia ini kerana Allah telah memilih cara kematian yang terbaik untuk hamba-Nya.”

Semoga Allah berikan pengakhiran yang baik kepada kita, dalam keadaan diredhai-Nya.

SUMBER GAMBAR : The Titanic in our collection | Royal Museums Greenwich (rmg.co.uk)


ANDA BATUK? MAKANLAH MADU

Dah berbotol-botol makan ubat batuk yang beli di pasaran, tetapi masih batuk malah lebih teruk?

Dah cuba makan madu?

Tahukah anda, madu antara ubat mujarab untuk batuk dan sakit tekak. Walau bagaimanapun, madu kurang sesuai untuk anak-anak bawah satu tahun.

Jom kita baca satu artikel yang ditulis oleh seorang ahli medik di San Francisco, California.

Menggunakan madu, mungkin tidak akan menghilangkan batuk sepenuhnya. Tetapi, terdapat beberapa bukti menunjukkan satu dos madu yang diberikan kepada kanak-kanak ketika ingin tidur boleh membantu melegakan batuk.

Madu akan menyelubungi tekak dan melegakan membran mukus yang meradang, menenangkan batuk dan meredakan gejala yang berkaitan.

Malah, beberapa kajian mencadangkan bahawa madu mungkin berkesan dalam melegakan batuk pada waktu malam pada kanak-kanak seperti ubat dextromethorphan, yang terdapat dalam sirap batuk kanak-kanak.

Madu ialah ubat yang telah lama digunakan untuk merawat sakit tekak dan batuk pada kanak-kanak dan orang dewasa. Madu boleh diberikan dengan sudu teh atau diputar ke dalam secawan teh atau air lemon suam. Walau bagaimanapun, madu mesti dielakkan untuk kanak-kanak bawah umur 1 tahun.

Pada tahun 2010, sebuah kajian telah menguji kesan madu, ubat batuk (dextromethorphan) dan antihistamin (diephenhydramine) pada batuk 139 orang kanak-kanak yang berlaku setiap malam akibat jangkitan saluran pernafasan atas. Dapatan kajian menunjukkan madu mempunyai kesan yang lebih efektif dalam mengubati batuk, berbanding dua ubat batuk tersebut.

Kemudian, pada tahun 2012, satu kajian lain menguji pula keberkesanan tiga jenis madu (eucalyptus, citrus, dan labiatae) pada batuk yang mana menunjukkan ketiga-tiga jenis madu membantu dalam melegakan kekerapan dan sakit batuk. Kanak-kanak dan ibu bapa mereka telah melaporkan bahawa tidur malam mereka lebih baik apabila mengambil madu.

Madu boleh digunakan bersama dengan ubat batuk lain, ataupun secara sendiri. Selain mudah dicari dan murah, madu tidak menimbulkan sebarang risiko berkait dengan dadah (seperti yang mungkin menjadi kerisauan atas beberapa ubat yang digunakan untuk tujuan yang sama). Hampir semua orang dewasa boleh mengambil madu untuk meredakan batuk. Tetapi, madu tidak boleh diberikan kepada bayi yang berumur bawah 12 bulan kerana risiko botulisme, iaitu sejenis keracunan yang jarang berlaku disebabkan oleh toksin yang menyerang saraf.

Madu boleh mengandungi Clostridium botulinum, sejenis bakteria yang berada dalam tanah. Walaupun kebanyakan sistem pencernaan orang dewasa boleh mengendalikan spora ini, tetapi sistem pencernaan bayi adalah tidak matang. Sekiranya diberikan madu, maka akan mengakibatkan pertumbuhan bakteria dan penghasilan toksin di dalam saluran usus. Keadaan ini boleh menyebabkan kelemahan otot dan masalah pernafasan yang memerlukan rawatan segera.

Jawatankuasa penasihat Pentadbiran Makanan dan Ubat-ubatan Amerika Syarikat mengesyorkan bahawa kanak-kanak bawah umur 6 tahun tidak boleh mengambil sebarang ubat batuk atau selesema kerana tidak terbukti berkesan dan boleh menyebabkan kesan sampingan yang serius. Bagi kanak-kanak yang berumur lebih daripada 12 bulan, madu boleh dijadikan sebagai pengganti yang efektif.

Untuk sukatan pengambilan madu, anda boleh mencuba 1 hingga 2 sudu teh madu sama ada sendiri, disapu pada roti bakar, atau dicampur dalam secawan teh dan air suam. Namun, harus diingatkan bahawa madu perlu diambil mengikut keperluan kerana madu bakal menambah gula dan kalori kepada diet anda. Persatuan Jantung Amerika mengesyorkan untuk mengehadkan gula tambahan kepada kira-kira 30 gram sehari. Maka, anda perlu pastikan pengambilan madu harian adalah kurang daripada 6 sudu teh.

Madu merupakan salah satu cara untuk menyembuhkan batuk. Selalunya, batuk disebabkan jangkitan pada saluran pernafasan atas dapat diredakan dengan kekal terhidrasi dan memperbanyak rehat. Sekiranya batuk masih berlarutan selama lebih tiga minggu, ditambah dengan gangguan pernafasan atau demam, maka anda perlu segera menemui doktor.

ARTIKEL DITERJEMAHKAN DARIPADA PORTAL VERYWELL HEALTH DI PAUTAN :

SUMBER GAMBAR : https://obatbatukalamia.blogspot.com/2016/02/cara-mengobati-batu-dengan-resep-obat.html


INILAH 10 INDIVIDU YANG MAUT KERANA CIPTAAN SENDIRI

Inilah 10 individu yang maut kerana ciptaan dan inovasi sendiri. Yang terakhir itu adalah kisah terkini!

Siapa tak tahu kapal ikonik yang mencipta sejarah dan terus diingati berpuluh tahun lamanya, Titanic. Kapal ini telah disifatkan sebagai “kapal yang tidak boleh ditenggelamkan” oleh si pereka kapal iaitu Thomas Andrews. Sayangnya, kapal tersebut menemui pengakhiran seawal pelayaran sulungnya setelah terlanggar sisi bongkah ais yang berada di tengah lautan Atlantik. Pelanggaran itu telah merosakkan komponen kedap airnya, sehingga menyebabkannya tenggelam.

Thomas Andrews pernah menyatakan bahawa kapal ini tidak akan tenggelam kerana mempunyai 16 petak kedap air. Sayangnya, pelanggaran tersebut merosakkan lima daripada 16 petak tersebut yang mengakibatkan kapal Titanic mempunyai masa selama tiga jam sahaja untuk bertahan.

Bullock ialah seorang editor akhbar yang merevolusikan dunia percetakan dengan menginovasikan akhbar percetakan putar yang diperkenalkan oleh Richard March Hoe pada tahun 1874.

Daripada menggunakan tangan, paten ini memungkinkan gulungan kertas berterusan dicetak sebanyak 8,000 hingga 10,000 helai perjam, dengan secara eksponen meningkatkan lagi kelajuan percetakan.

Malang tidak berbau, suatu hari semasa Bullock sedang memasang mesin cetak, kakinya tersangkut di dalam mesin sehingga menghancurkan kakinya dan mengakibatkan jangkitan yang membunuhnya beberapa hari kemudian. Terdapat juga rekod yang menyatakan bahawa ketika itu, Bullock menendang mesin semasa cuba memasang akhbar yang mengakibatkan kakinya tersepit.

Cocking merupakan seorang pelukis cat air yang terpesona dengan pengembaraan melalui udara yang membawa beliau kepada rekaan payung terjun pada tahun 1837 dan didebutkan kepada orang awam di Vauxhall Gardens, London.

Dalam penggunaan sulungnya, Cocking melepaskan rekaannya itu daripada belon udara panas, tetapi segera jatuh beberapa ratus kaki yang akhirnya membawa maut.

Terdapat laporan kejadian yang melaporkan Cocking ditemui di sebuah ladang oleh buruh dan masih hidup selama beberapa saat setelah sampai di atas tanah. Dalam laporan lainnya menyebut bahawa ketika jasad Cocking ditemui, jam tangan, kotak snuff dan kaca mata kepunyaannya telah diambil oleh pengunjung.

Cocking menjadi insan pertama yang mati disebabkan oleh payung terjun.

Reichelt yang dikenali sebagai tukang jahit terbang, cuba menguji payung terjun yang direkanya dengan melompat dari puncak Menara Eiffel.

Ketika itu, sebuah Aero-Club de France telah mengadakan pertandingan untuk reka bentuk payung terjun dan pemenang terbaik akan mendapat hadiah wang tunai sebanyak 10,000 euro.

Reichelt ialah seorang tukang jahit yang pakar dalam pakaian. Dia telah mereka bentuk payung terjunnya sendiri, tetapi ditolak oleh organisasi aeronautik. Walaubagaimanapun, Reichelt menegaskan akan keyakinannya yang reka bentuknya itu akan berfungsi dengan baik.

Reichelt memohon kebenaran daripada pihak kerajaan untuk melompat dari puncak Menara Eiffel kerana dia mempercayai bahawa kegagalan percubaan-percubaannya sebelum itu adalah kerana ketinggiannya yang tidak mencukupi. Selepas setahun berulang alik, akhirnya Reichelt mendapat kebenaran bersyarat iaitu ujian itu akan dijalankan dengan dummy.

Namun ketika hari kejadian, Reichelt mengumumkan bahawa dia sendiri yang akan jalani ujian itu dan mengejutkan pihak berkuasa. Malangnya, dia telah menjunam hingga mati dan meninggalkan lubang di tempat dia mendarat.

Smolinski dan Blake cuba membuat kereta terbang pertama di dunia, yang akhirnya meragut nyawa mereka biarpun beberapa percubaan awal menunjukkan kejayaan.

Kedua-dua jurutera ini menamakan ciptaan mereka sempena bintang di Big Dipper, dan mereka menggabungkan Cessna Skymaster dan Ford Pinto untuk menciptanya.

Dalam percubaan awal telah menemui kejayaan-kejayaan kecil. Kemudian, mereka memulakan ujian penerbangan bersama Mizar pada 11 September 1973 di lapangan terbang Venture County, California. Tidak lama setelah berlepas, asap hitam dilihat keluar daripada kereta dan akhirnya terhempas, membunuh kedua-dua jurutera itu.

Midgley Jr. mencipta petrol plumbum dan bahan sintetik yang digunakan di dalam penyaman udara dan penyejukan, polio kontrak, dan mati di ruang yang diciptanya bagi membolehkan dia bergerak masuk dan keluar daripada katil.

Umum dimaklumkan bahawa kematiannya merupakan satu kemalangan. Tetapi secara peribadi, kesnya adalah bunuh diri menurut The New York Times Magazine.

Jimenez, seorang pengukir di sebalik kerja yang dikenali sebagai “Blucifer” di Lapangan Terbang Antarabangsa Denver, telah meninggal dunia setelah kepingan arcanya jatuh ke atasnya.

Jimenez telah bekerja secara kontrak untuk membuat arca itu dan mengusahakannya selama hampir satu dekad.

Arca seberat 9,000 paun dengan 32 kaki tinggi itu longgar daripada pemegangnya ketika dipindahkan dan Jimenez tersangkut di besi keluli arca tersebut, mengakibatkan kakinya cedera teruk di bahagian arteri. Dia mati sebelum sempat tiba di hospital.

Curie meninggal dunia disebabkan “aplastic pernicious anemia” iaitu suatu keadaan ganjil melibatkan gangguan penghasilan sel-sel darah yang serius setelah tulang sum-sum rosak. Curie meninggal 31 tahun selepas memenangi Hadiah Nobel pertamanya. Penyakit ini berpunca daripada bahan radioaktif yang digunakan sepanjang beliau bekerja.

Rush adalah tambahan terkini kepada senarai pencipta yang maut kerana ciptaan sendiri.

Rush bersama empat yang lain di atas kapal selam Titan telah hilang pada 18 Jun 2023 ketika dalam pelayaran ke bangkai kapal Titanic. Kehilangan sub ini melancarkan misi mencari dan menyelamat telah berlangsung selama lima hari sehinggalah pada 22 Jun, pegawai pengawal pantai mengumumkan bahawa kapal tersebut telah meletup di 1,600 kaki dari bangkai kapal Titanic.

Titan, telah dicipta oleh Rush untuk meneroka bangkai kapal Titanic sebagai sebahagian daripada usaha pelancongan pengembaraan yang besar.

Namun, bukti-bukti menunjukkan Rush mungkin telah mengabaikan nasihat daripada orang sekeliling mengenai ciri-ciri penting Titan yang perlu diambil perhatian sebelum berlepas.

Karl Stanley, seorang rakannya yang merupakan pemilik sebuah syarikat penerokaan laut dalam menyatakan bahawa dia bersama dengan Rush telah melakukan ujian menyelam bersama Titan pada tahun 2019. Tetapi menurutnya, amaran telah diberikan kepada Rush tentang bahaya sekiranya Rush tidak sabar. Bukti menunjukkan adanya kecacatan pada Titan, tetapi belum diketahui secara terperinci apa kecacatannya.

Namun, Rush tidak mengendahkan amaran tersebut.


KENAPA ALIGATOR BERADA DI PADANG GOLF?

Satu berita mengejutkan semalam (5/7/2023), seorang wanita berumur 69 tahun maut dibunuh oleh seekor aligator di Florida ketika sedang mengambil angin petang bersama anjingnya berhampiran sebuah lagun yang bersempadan dengan sebuah taman golf.

Jasad wanita tersebut ditemui terbaring di pinggir lagun sambil diawasi reptilia itu menyebabkan usaha menyelamat sukar dijalankan.

Kejadian ini merupakan kes kedua di daerah tersebut yang melibatkan serangan maut oleh aligator.

Sebelum itu, seorang wanita tua berumur 85 tahun turut maut kerana cuba menyelamatkan anjingnya yang diterkam seekor aligator sepanjang tiga meter yang secara tiba-tiba muncul daripada air berhampiran. Enam pegawai hidupan liar telah berjaya menangkap reptilia tersebut daripada terus mengancam penduduk setempat.

Tetapi, tahukah anda, kemunculan-kemunculan reptilia ini di Florida adalah perkara biasa? Dan antaranya adalah di kawasan padang golf.Mengapa begitu?

Bayangkan anda sedang berdiri, menikmati kehijauan padang golf yang luas terbentang sambil disinari cahaya matahari. Ataupun sambil bersedia untuk menghirup kopi di tangan. Tiba-tiba, anda terlihat seekor aligator sedang bergerak-gerak di dalam air berhampiran. Haa, seram ke, teruja? Mesti seram kan? Tu tak ambil kira saiz badannya yang sama saiz dengan badan kita, atau mungkin lebih besar.

Situasi inilah yang sering dihadapi oleh para pemain golf di sana. Sehinggakan ada warga di sana memuatnaik status di Facebook dengan mengucapkan selamat datang ke Florida, rumah bagi Jurassic Park. Fuh!

Status ini dimuat naik berikutan satu kes viral yang pernah berlaku pada bulan Februari tahun ini.

Terdapat seekor aligator raksasa berjalan-jalan di padang golf dengan ukuran yang tidak jelas, tetapi aligator yang terpanjang pernah tercatat di Florida adalah berukuran 4.3 meter dengan 470 kilogram berat. Menurut seorang warga yang berada di tempat kejadian menyatakan bahawa aligator yang dilihat itu adalah aligator terbesar yang pernah dilihatnya sepanjang hidup di sana.

Percaya atau tidak, padang golf adalah antara destinasi utama bagi aligator ‘melepak’ di Florida.

Menurut Suruhanjaya Pemuliharaan Ikan dan Hidupan Liar Florida, terdapat kira-kira 1.3 juta aligator di Florida, dan kebanyakannya boleh didapati di padang golf.

Ini kisah terbaru. Kita cuba amati kisah tahun-tahun sebelumnya.

Pada hujung tahun 2020, situasi yang sama juga mengejutkan warga Florida apabila aligator gergasi sepanjang 10 kaki dilihat berjalan di sepanjang padang golf Naples, Florida.

Pada bulan Mei 2020, sekumpulan pemain golf di Hilton Head, South Carolina merakamkan pergaduhan antara dua aligator besar yang berlangsung kira-kira selama dua jam.

Pada bulan Ogos 2019, aligator setinggi 7 kaki dilihat bersama pemain golf di Florida. Kemudian pada April 2019, seekor aligator diduga terpisah daripada kumpulannya apabila terlihat di lapangan lain di Hilton Head yang berlari laju, menimbulkan kekecohan antara pemain golf.

Persoalannya, kenapa reptilia ini boleh melepak di sini?

Hal ini kerana reptilia adalah berdarah sejuk, yang bermaksud mereka bergantung kepada matahari untuk mengawal suhu badan. Padang golf menyediakan persekitaran yang sempurna untuk reptilia ini dengan adanya kolam dan tasik dengan air cetek, yang membolehkan mereka berjemur di bawah sinar matahari dan mengawal suhu badan mengikut keperluan.

Aligator suka tinggal di habitat air tawar dengan banyak tumbuhan dan terbuka kepada matahari. Malangnya, pembandaran telah memusnahkan banyak habitat semula jadi mereka dan meninggalkan pilihan yang terhad kepada mereka. Biarpun wujudnya usaha pemuliharaan untuk melindungi reptilia ini dan habitat mereka, namun masih tidak mencukupi untuk memerangi kesan negatif kegiatan pembandaran.

Oleh itu, tindakan manusia yang sering mengganggu habitat semulajadi mereka mengakibatkan mereka mencari padang golf sebagai alternatif mudah untuk teruskan kehidupan. Dengan banyak air, kawasan berumput, dan mangsa yang berpotensi. Ditambah pula, ruangan yang luas terbentang amat diperlukan oleh reptilia ini untuk berkembang maju.

Harus diingatkan bahawa aligator merupakan sejenis makhluk reptilia yang agresif, lebih-lebih lagi dalam mempertahan ruang mereka. Di Florida, aligator merupakan haiwan pemangsa utama.

Aligator merupakan crocodilians dalam genus Alligator keluarga Alligatoridae. Terdapat dua spesies aligator iaitu Amerika dan Cina.

Aligator dan buaya (crocodile) adalah daripada keluarga berbeza. Bentuknya juga adalah berbeza. Aligator mempunyai muncung lebih lebar dan bulat. Manakala, buaya (crocodile) mempunyai muncung berbentuk V yang lebih runcing.

Bagi kawasan habitat, buaya (crocodile) lebih menggemari air masin, manakala aligator lebih menyukai air tawar. Hanya di Florida Selatan, kedua-dua jenis reptilia ini wujud bersama.

Aligator Amerika mendiami di sebahagian besar tenggara Amerika Syarikat, terutamanya di Louisiana, Florida, dan Georgia. Mereka tinggal di kawasan air tawar, tasik, dan paya. Satu perempat daripada populasi mereka terdapat di Florida.

Secara puratanya, reptilia ini boleh membesar sehingga 800 paun dengan 13 kaki panjang. Aligator betina mempunyai kecenderungan untuk menjadi lebih kecil daripada aligator jantan. Manakala, purata jangka hayat hidup mereka adalah 35-50 tahun di alam liar, dan 60-80 tahun sekiranya dalam jagaan manusia.

Tetapi, aligator ni makan manusia tak?

Tak. Manusia bukan makanan mereka. Manusia diserang hanya kerana reptilia ini berasa diancam dan menimbulkan ketakutan semulajadi mereka kepada manusia.

Makanan reptilia ini ialah ikan, burung, penyu, pelbagai mamalia, dan haiwan reptilia lain. Sekiranya saiznya cukup besar, maka mereka akan memakan mangsa yang lebih besar seperti rusa atau beruang.

Apabila aligator menangkap sesuatu yang terlalu besar untuk dimakan, maka setelah mengenakan satu gigitan, aligator akan menenggelamkan mangsanya dengan ganas dan memutarnya di dalam air. Tindakan ini disebut sebagai ‘pusingan kematian’. Kemudian, mangsa yang mati akan disimpan beberapa hari untuk membolehkan berlakunya proses penguraian dan mudah dimakan setelah itu.